tartuNLP/wikipedia-smugri-20251201 huggingface dataset:
Bryan Adams

Bryan Guy Adams (s. 5. marraskuuta 1959 Kingston, Kanada) on kanadalainen rockmuusikko ja valokuvaaja. Hänen tunnettuja kappaleitaan ovat muun muassa ”Summer of ’69”, ”Heaven”, ”(Everything I Do) I Do It for You”, ”Cuts Like a Knife”, ”Run to You” ja ”Please Forgive Me”. Hänelle on myönnetty Order of Canada ja Order of British Columbia -kunniamerkit.
Musiikin lisäksi Adams on julkaissut kaksi valokuvakirjaa, "Made in Canada" (1999) ja "American Women" (2005). Molempien kirjojen tuotot on ohjattu rintasyövän hoitojen tutkimukseen. Adamsin kuvia on julkaistu muun muassa britti-"Voguessa, Vanity Fairissa, Harper’s Bazaarissa" ja "Interview’ssä", ja hän on pitänyt lukuisia valokuvanäyttelyitä.
Bryan Adams on myös laulanut joidenkin elokuvien kappaleita. Tunnetuin on ”Everything I Do (I Do It for You)” elokuvasta "Robin Hood – varkaiden ruhtinas.
Arvioita.
"Helsingin Sanomien" Antti Isokangas kehui kokoelma-albumin "So Far So Good" (1993) arvostelussa Adamsin tarttuvia melodioita sekä musiikin ja miehen ulkoisen olemuksen konstailemattomuutta ja suoraviivaisuutta, jollainen vetoaa suomalaisiin. Mutta hän antoi myös kritiikkiä: ”Bryan Adamsia on helppo syyttää sovinnaisuudesta, karismattomuudesta ja ennätyksellisestä banaaliudesta. Erityisesti hänen sanoituksensa ovat poikkeuksellisen täynnä kliseitä – ja vieläpä samoja kliseitä: useimmissa niissä kuollaan ja mennään taivaaseen.”
Tinja

Tinja on suomalainen naisen etunimi.
Nimi on tullut käyttöön vasta 1960-luvulla. Se on todennäköisimmin muunnos nimestä Tiina, mutta sen muotoutumiseen ovat mahdollisesti vaikuttaneet myös muut -nja -loppuiset nimet kuten Anja, Sonja ja Tanja. Suomen ortodoksisessa kalenterissa se on kuitenkin varsin kyseenalaisin perustein tulkittu Foteina- tai Fotine -nimen suomenkieliseksi vastineeksi. Pyhä Fotine Samarialainen, jonka nimi tarkoittaa "valoisaa" oli perimätiedon mukaan varhaiskristillinen marttyyri, joka on myös samastettu sen naisen kanssa, jonka Jeesus Johanneksen evankeliumin mukaan kohtasi Samariassa Sykarin kaupungin kaivolla.
Vuoden 2019 loppuun mennessä nimi Tinja oli annettu Suomessa 1075 naiselle, joista yli puolet on vuoden 2000 jälkeen syntyneitä 
Tinjan nimipäivä on 24. heinäkuuta, joka vanhastaan on ollut Kristiinan ja Tiinan nimipäimä. Nimi Tinja lisättiin kalenteriin vuonna 2010. Ortodoksisessa kalenterissa Tinjan nimipäivä on aikoinaan ollut 20. maaliskuuta, Pyhän Fotinen muistopäivänä.
Yhdysvaltain puolustusministeri

Yhdysvaltain puolustusministeri () on Yhdysvaltain puolustusministeriön johtaja, jonka vastuulla ovat sotavoimat ja sotilasasiat. Puolustusministerin nimittää presidentti ja hyväksyy senaatti ja hän kuuluu presidentin hallintoon. Lain mukaan puolustusministerin pitää olla siviili, joka ei ole seitsemään vuoteen palvellut asevoimien upseerina (10. USC Sec. 113). Tästä voidaan poiketa kongressin luvalla. Poikkeuksia ovat olleet James Mattis ja Lloyd Austin. Puolustusministeri on kuudes presidentin sijainen.
Puolustusministerin asema luotiin vuonna 1947, kun merivoimat, maavoimat ja uusi ilmavoimat yhdistettiin kansalliseksi puolustuslaitokseksi ("National Military Establishment"). Samalla sotaministerin ("Secretary of War") virasta tuli ei-hallituksellinen armeijan ministerin ("Secretary of the Army") virka, ja laivasto- ja ilmavoimien ministeri asetettiin puolustusministerin alaisuuteen. Vuonna 1949 kansallinen puolustuslaitos nimettiin puolustusministeriöksi ("Department of Defense").
Puolustusministeri lasketaan kuuluvaksi toimeenpanevan vallan 1. luokan palkkaluokkaan. Vuonna 2021 tähän luokkaan kuuluvien viranhaltijoiden vuosipalkka oli 226 300 dollaria.
Nykyisenä puolustusministerinä toimii Pete Hegseth, joka aloitti virassaan 25. tammikuuta 2025.
Luettelo puolustusministereistä.
Lähde
Mena Suvari

Mena Alexandra Suvari (s. 13. helmikuuta 1979 Newport, Rhode Island, Yhdysvallat) on yhdysvaltalainen näyttelijä. Hän on näytellyt muun muassa elokuvissa "American Beauty" ja "American Pie". Suvari aloitti uransa 12-vuotiaana toimimalla mallina, ja 16-vuotiaana hän pääsi mukaan televisiosarjaan "Teho-osasto". Hän ääninäytteli "Kingdom Hearts 2" -pelissä Aerista vuonna 2005.
Suvarin isä on virolainen lääkäri Ando Süvari ja äiti kreikkalainen sairaanhoitaja Candice. Hän meni naimisiin 18. maaliskuuta 2000 saksalaissyntyisen, 18 vuotta itseään vanhemman Robert Brinkmannin kanssa. Pari erosi 2005. Vuosina 2010–2012 Suvari oli avioliitossa konserttipromoottori Simone Sestison kanssa.
Walt Disney’s Comics and Stories

Walt Disney’s Comics and Stories (lyh. usein WDC&amp;S tai WDC) on Yhdysvalloissa ilmestyvä Disney-sarjakuvalehti. Lehteä julkaisi vuosina 1940–1984 Western Publishing ensin Dell Comicsille ja myöhemmin yhtiön omalla Gold Key Comics -merkillä. Julkaisua jatkoi Gladstone Publishing vuosina 1986–1990, Disney Comics vuosina 1990–1993 ja Gladstone Comics uudelleen vuosina 1993–1998. Yhtiö joutui lopettamaan lehden julkaisun, kun sen sopimus Disneyn kanssa päättyi. Kesäkuussa 2003 Gemstone Publishing aloitti uuden Disneyn kanssa tehdyn sopimuksen myötä lehden julkaisun uudelleen. 
Historia.
1940-, 1950- ja 1960-luvuilla lehdessä julkaistiin muun muassa monet Carl Barksin klassikkotarinoista ensimmäistä kertaa. Lehden yleensä aloitti Barksin 10-sivuinen juttu ja päätti Paul Murryn Mikki-jatkosarja. Niiden välissä saattoi olla esimerkiksi Iso paha susi -tarina tai Pelle Peloton -juttu. 
1950-luvun huippuvuosina levikki oli yli kolme miljoonaa kappaletta, ja se onkin parhaiten koskaan myynyt yhdysvaltalainen sarjakuvalehti. Tärkeimpänä syynä hyvään menestykseen pidetään yleensä Carl Barksin 10-sivuisia sarjoja, jotka aloittivat lähes joka lehden. 1960-luvulle tultaessa "WDC&amp;S:n" levikki kääntyi laskuun, kuten muidenkin sarjakuvalehtien Yhdysvalloissa. 
Barksin jäätyä eläkkeelle 1966 lehdessä alettiin julkaista 1950-luvun Barks-sarjoja uusintoina. Varhaisimpia Barksin kymmensivuisia ei kuitenkaan uusittu. Lehden aloitussarjana saattoi olla myös Tony Stroblin piirtämä uusi juttu. Murryn Mikki-sarja yleensä lopetti lehden kuten ennenkin. Murryn tarinoiden taso laski loppuaikoina ja jatkosarjat muuttuivat 8–10-sivuisiksi vitsisarjoiksi.
Gladstone-yhtiö ryhtyi julkaisemaan "WDC&amp;S"-lehteä 1986 numerosta 511. Murry-perinne jatkui, mutta Murry oli jo jäänyt eläkkeelle, joten tarinat olivat vanhojen juttujen uusintoja. Lehden aloitti yleensä 10-sivuinen Barks-uusinta, joskus myös Daan Jippesin ja Freddy Miltonin yhteistyönä syntynyt Aku-juttu.
Gladstone käänsi englanniksi amerikkalaisille ennennäkemättömiä eurooppalaisia tarinoita ja kertoi taiteilijoiden nimet, mikä oli uutta. Gladstone teki "WDC&amp;S"-lehdestä 64-sivuisen pahvikantisen kiiltäväpaperisen vuonna 1997, numerosta 601 alkaen. 
Vuodesta 2003 lähtien julkaisija oli Gemstone Publishing. Vuonna 2006 Gemstone osti julkaisuoikeudet Floyd Gottfredsonin alun perin sanomalehdissä julkaistuihin Mikki-sarjoihin, ja niitä julkaistiin jatkosarjoina. Gladstonen ja Gemstonen aikana tuli tavaksi, että lehden aloitti usein William Van Hornin lyhyt sarja.
Vuonna 2009 "Walt Disney's Comics And Stories" muuttui hyvin erilaiseksi, kun julkaisijaksi tuli Boom! Studios. Nyt lehdessä esiintyvät Taikaviitta, Superhessu ja monet muut ankkalinnalaiset supersankarihahmot.
Yhdysvaltain ulkoministeri

Yhdysvaltain ulkoministeri () on Yhdysvaltain ulkoministeriön johtaja, päävastuunaan kansainväliset suhteet. Ministeri kuuluu presidentin hallintoon.
Nykyinen ulkoministeri Marco Rubio astui virkaansa 21. tammikuuta 2025.
Historia.
Siirtokuntien kongressi perusti ulkoministerin viran ("Secretary of Foreign Affairs") 10. tammikuuta 1781. Presidentti George Washington perusti sen uudelleen heinäkuussa 1789. Kongressi antoi osastolle joitain kotimaan asioiden velvollisuuksia, kuten kirjeenvaihtoa, paperien arkistointia ja säilyttämistä ja julkaisua, ja vaihtoi sen nimen ”valtionministeriksi” ("Secretary of State"). Liittovaltion alkuvuosina virka oli usein ponnahduslauta presidenttiyteen.
John Adamsin mukaan ulkoministerin tulisi olla lakia, hallintoa ja historiaa lukenut mies, joka kykenee tiivistelmänomaisesti ymmärtämään "koko maanpäällisen universumimme".
Tehtävät ja nimittäminen.
Ulkoministeri on presidentin pääasiallinen neuvonantaja Yhdysvaltain ulkopolitiikan linjassa ja toteutuksessa. Viime vuosina ministeri on saanut päävastuun Yhdysvaltain toiminnasta ulkomailla joitain sotilasasioita lukuun ottamatta.
Ulkoministeri on Yhdysvaltain presidentin vallanperimysjärjestyksessä neljäs varapresidentin, edustajainhuoneen puheenjohtajan ja "president pro temporen" jälkeen.
Virallisesti ulkoministerin nimittää virkaansa Yhdysvaltain presidentti. Nimitykseen tarvitaan kuitenkin myös senaatin enemmistön tuki. Muiden ministeriöiden johtajien tavoin ulkoministerin virkakauden pituus on virallisesti "presidentin tahdosta", eli presidentti voi erotta ulkoministerin koska tahansa ja mistä tahansa syystä.
Palkka ja etuudet.
Ulkoministeri on niin sanottu 1. tason virka. Näin ollen vuonna 2021 ulkoministerin vuosipalkaksi määriteltiin 221 400 dollaria.
Arvid Horn af Åminne

Arvid Horn af Åminne (10. tammikuuta 1631 Kärkinen, Karuna, Sauvo – 17. maaliskuuta 1692) oli suomalainen aatelismies. 
Horn omisti Varsinais-Suomessa Karunan kartanon. Ollessaan nuori upseeri hän halusi mennä naimisiin serkkunsa Ingeborg Gyldenärin kanssa. Hänen isänsä Mauritz Horn ei kuitenkaan antanut liitolle hyväksyntää, joten Arvid pyrki ratkaisemaan tilanteen tuomiokapitulin avulla. Tuomiokapitulin mukaan asia kuitenkin kuului kuninkaalle. Koska vaikutti siltä, että asian selviäminen veisi runsaasti aikaa, Horn päätti ”ryöstää” Ingeborgin Kankaisten kartanosta. Ryöstön toteuduttua he asuivat yhdessä Lohjan Laakspohjassa talven ajan. Virallista vihkimistä Horn ei kuitenkaan onnistunut järjestämään erilaisista yrityksistä huolimatta. Niinpä hän päätyi vangitsemaan pastori Stigaeuksen Laakspohjaan. Pastori pääsi vapaaksi vasta luvattuaan vihkiä Arvid Hornin Ingeborgin kanssa. Tämä vihkiminen täytti muodolliset vaatimukset mutta ei saanut osakseen yleistä hyväksyntää. Kirkossa Ingeborg ja Arvid Horn eivät esimerkiksi saaneet ottaa osaa ehtoolliseen.
Ingeborgin kuoltua Arvid Horn avioitui Maria Elisabet Kruse af Kajballan kanssa, joka oli hänen toisen serkkunsa tytär. He eivät kuitenkaan saaneet arvolleen sopivasti istua kirkon ensimmäisessä penkkirivissä, mikä vastasi Ingeborgin kanssa solmitun liiton aikana vallinnutta tilannetta. Niinpä Horn rakennutti Karunaan oman kirkon, Sant Maria Elisabethin, joka nykyisin tunnetaan Karunan vanhana kirkkona.
Vasil Tole

Vasil S. Tole (s. 22. marraskuuta 1963, Përmet) on albanialainen taidemusiikin säveltäjä ja etnomusikologi. Hän on myös kirjoittanut kirjoja albanialaisesta musiikista. 
Tole opiskeli vuosina 1984–1987 Tiranan konservatoriossa. Hän toimii tällä hetkellä professorina Tiranan taideakatemiassa ja Albanian musiikkineuvoston puheenjohtajana. Hän on säveltänyt muun muassa oopperan "Eumenides" (2004), kamarimusiikkia, orkesteriteoksia ja pienimuotoisia kappaleita.
Denise Richards

Denise Lee Richards (s. 17. helmikuuta 1971 Downers Grove, Illinois, Yhdysvallat) on yhdysvaltalainen näyttelijä, televisioesiintyjä ja malli. Hänen tunnetuimpia elokuvaroolejaan ovat 1990-luvun lopun menestyselokuvissa "Starship Troopers – Universumin sotilaat", "Villit kuviot" ja "Kun maailma ei riitä". Hän on esiintynyt myös useissa televisiosarjoissa ja tositelevisiossa.
Elämä ja ura.
Richards syntyi vuonna 1971 Illinoisissa kahvilanpitäjä-äidin ja puhelininsinööri-isän perheeseen. Hänellä on sisko. Perhe asui Downers Grovessa ja Mokenassa. Richards valmistui ylioppilaaksi El Caminon high schoolista Kaliforniassa vuonna 1989.
Ennen ryhtymistään näyttelijäksi Richards työskenteli mallina Judith Fontaine Modeling &amp; Talent Agencyn listoilla. Hän esiintyi 1990-luvulla aluksi pienen budjetin elokuvissa, televisioelokuvissa ja televisiosarjoissa. Hänen ensimmäinen merkittävä pääroolinsa oli tieteiselokuvassa "Starship Troopers – Universumin sotilaat" (1997), jota seurasi rooli elokuvassa "Villit kuviot" (1998) ja Bond-tyttönä elokuvassa "Kun maailma ei riitä" (1999).
Richards valittiin 2000-luvun taitteessa eri medioissa yhdeksi maailman seksikkäimmistä naisista. Hän esiintyi alastomana "Playboy"-lehdessä vuonna 2004. Richardsin elokuvaroolit 2000-luvulla hyödynsivät ja parodisoivat usein hänen seksisymbolin imagoaan. Elokuvarooliensa ohella Richards näytteli 2000-luvun alussa televisiosarjoissa kuten "Spin City", "Miehen puolikkaat" ja "Frendit". Hänellä oli myös oma tositelevisio-ohjelma "Denise Richards: It’s Complicated", jota esitti yhdysvaltalainen E!.
Richards julkaisi muistelmansa "The Real Girl Next Door" vuonna 2011. Vuodesta 2019 alkaen Richards on esiintynyt tositelevisiosarjassa "The Real Housewives of Beverly Hills". Hän esitti Shauna Fultonia "Kauniissa ja rohkeissa" 2019–2020.
Richards oli naimisissa näyttelijä Charlie Sheenin kanssa 2002–2006. Heillä on kaksi yhteistä tytärtä. Vuonna 2011 Richards adoptoi kolmannen tyttären. Vuonna 2018 Richards meni naimisiin terapiakeskuksen omistajan Aaron Phypersin kanssa.
Richardsilla on Onlyfans-kanava, jolla hän tarjoaa eroottista sisältöä.
Tonin Harapi

Tonin Harapi (9. kesäkuuta 1928 Shkodra, Albania – 30. heinäkuuta 1992) oli albanialainen säveltäjä. Hän syntyi Shkodrassa Albaniassa, opiskeli Moskovan konservatoriossa ja valmistui Tiranan konservatoriosta vuonna 1964.
Harapi sävelsi muiden muassa lastenoopperan "Kufitarët", operetin "Mësimi i pyllit", oratorion, kamarimusiikkia, oopperoita ja pianomusiikkia.
Lammasoaivi

Lammasoaivi on yksi Kilpisjärven monista tuntureista. Se sijaitsee 36 kilometriä Kilpisjärven kylästä etelään päin. Sinne perusti Tunturituuli Oy lokakuussa 1996 maailman ensimmäisen arktisen tuulivoimapuiston, ja siellä sijaitsee kolme tanskalaisvalmisteista tuulivoimalaitosta.
Tuulivoimapuisto.
Tunturin laelle rakennettiin Kemijokiyhtiön toimesta vuonna 1996 kaksi tuulivoimalaitosta ja pari vuotta myöhemmin vielä kolmas tuulivoimala. Nämä muodostavat Lammasoaivin tuulivoimapuiston, jonka omistaa nykyään Lammasoaivin Voima Oy.
Kozma Lara

Kozma Lara (10. heinäkuuta 1930 Durrës, Albania – 18. tammikuuta 2019) oli albanialainen säveltäjä ja sanoittaja. Hän on säveltänyt muun muassa pianomusiikkia, viulumusiikkia, oopperoita ja elokuvamusiikkia. Lara on myös opettanut sävellystä muiden muassa Vasil Tolelle Tiranassa.
Vivien Cardone

Vivien Elisabeth Cardone (s. 14. huhtikuuta 1993 Port Jefferson, Long Island, New York, Yhdysvallat) on yhdysvaltalainen näyttelijä. Hän on näytellyt muun muassa Delia Brownin roolissa televisiosarjassa "Everwood".
Vivien Cardone on syntynyt Port Jeffersonissa Long Islandilla New Yorkissa. Cardone on toiseksi vanhin neljästä lapsesta. Hän näytteli ensimmäisen kerran kolmen kuukauden iässä. Vivien sai ensimmäisen elokuvaroolinsa Marcee Hermanina Oscarilla palkitussa elokuvassa "Kaunis mieli". Vivien sai nimensä äitinsä ihaileman näyttelijän Vivien Leighin mukaan. Myös hänen isosiskonsa Olivia on näyttelijä.
Soul Calibur II

Soul Calibur II on Namcon kehittämä tappelupeli. Peli on julkaistu kolikkopelinä vuonna 2002 sekä useille pelikonsoleille seuraavana vuonna.
Peli on jatkoa "Soul Calibur" -pelisarjaan.
Pelitilat.
Pelin konsoliversioissa on useita eri taistelutiloja. Näitä ovat mm.
Weapon Master -moodin kautta aukeaa myös mahdollisuus ostaa ja avata uusia aseita, pukuja, hahmoja ja peliominaisuuksia.
Hahmot.
Pelissä esiintyvät seuraavat hahmot:
Lisäksi kussakin konsoliversiossa esiintyy yksi erikoishahmo:
Seuraavat hahmot ovat avattavia:
Cynthia Nixon

Cynthia Ellen Nixon (s. 9. huhtikuuta 1966 New York) on yhdysvaltalainen näyttelijä, joka on saanut urallaan Emmyn parhaiten tunnetusta roolistaan asianajaja Miranda Hobbesina sarjassa "Sinkkuelämää" (1998–2004). Hän on myös vieraillut sarjassa "House".
Nixon on syntynyt ja kasvanut New Yorkissa. Toisin kuin roolihahmonsa Miranda, hän on todellisuudessa vaaleatukkainen eikä punapää. Hän on näytellyt 13-vuotiaasta asti useissa eri näytelmissä Broadwayllä.
Maaliskuussa 2018 Nixon ilmoitti pyrkivänsä New Yorkin kuvernööriksi syksyn vaaleissa.
Yksityiselämä.
Nixon oli vuosina 1988–2003 naimisissa englannin professorin Danny Mozesin kanssa. Heille syntyi kaksi lasta, tytär vuonna 1996 ja poika vuonna 2002.
Vuonna 2004 Nixon alkoi seurustella Christine Marinonin kanssa, ja he menivät naimisiin 2012. Marinoni synnytti pariskunnalle pojan vuonna 2011.
Nixonilla todettiin vuonna 2006 rintasyöpä, josta hän selvisi.
Juri Bilonoh

Juri Hryhorovytš Bilonoh (, s. 9. maaliskuuta 1974 Bilopillja, Ukrainan SNT, Neuvostoliitto) on ukrainalainen kuulantyöntäjä. Hän on kaksi metriä pitkä ja painaa 130 kilogrammaa.
Vuonna 1992 Bilonoh voitti Soulissa nuorten maailmanmestaruuden tuloksella 18,46. Barcelonan sisäratojen MM-kilpailuissa 1995 hän oli viides. Sekä 1995 että 1997 hän voitti kultamitalin universiadeissa ja vuonna 1997 Pariisin MM-hallikisoissa maailmanmestaruuden tuloksella 21,02. Saman vuoden Ateenan MM-kilpailuissa hän sijoittui neljänneksi. 1998 Budapestin EM-kisoista ja 1999 Maebashin MM-hallikisoissa hän saavutti pronssia. Sevillan MM-kilpailuissa 1999 ja Sydneyn olympialaisissa 2000 hän oli viides.
2001 Bilonoh saavutti hopeaa universiadeissa. Lissabonin sisäratojen MM-kilpailuissa hän oli kahdeksas ja Edmontonin ulkoratojen MM-kisoissa kuudes. 2002 EM-kisoissa Münchenissä hän voitti uransa toisen aikuisten arvokisakultamitalin tuloksella 21,37. Vuonna 2003 hän saavutti pronssia sekä Birminghamin MM-hallikisoista (21,13) että myöhemmin Pariisin ulkoratojen MM-kisoista (21,10). Budapestin sisäratojen MM-kilpailuissa 2004 hän oli kahdeksas. 
Ateenan olympialaisissa vuonna 2004 Bilonoh voitti alun perin kultamitalin tuloksella 21,16 m. Kilpailussa Adam Nelson työnsi ensimmäisellään 21,16 m ja Bilonoh kahdella ensimmäisellään 21,15 m. Nelson johti kilpailua viimeiselle kierrokselle asti jolloin Bilonoh työnsi 21,16 m ja voitti kilpailun pidemmällä toiseksi parhaalla työnnöllään. Nelson ei ensimmäisen kierroksen jälkeen saanut lainkaan tulosta. Vuonna 2012 Kansainvälinen olympiakomitea tutki uudestaan Bilonohin Ateenan olympialaisissa antamat dopingnäytteet. Näytteissä oli merkkejä dopingin käytöstä ja hän menetti olympiavoittonsa. Hän sai kahden vuoden kilpailukiellon, joka päättyi 26. maaliskuuta 2015 ja hänen tuloksensa aikaväliltä 18. elokuuta 2004 – 17. elokuuta 2006 hylättiin takautuvasti.
Helsingin MM-kilpailuissa 2005 Bilonoh sijoittui alun perin neljänneksi ja Göteborgin EM-kilpailuissa 2006 kuudenneksi. Pekingin olympialaisissa 2008 hän sijoittui kuudenneksi.
Ukrainan mestaruuden Bilonoh on voittanut kuulantyönnössä vuosina 2001, 2003, 2005 ja 2006 sekä kiekonheitossa vuosina 1999, 2001, 2003 ja 2006.
Kim Cattrall

Kim Victoria Cattrall (s. 21. elokuuta 1956 Liverpool, Englanti) on englantilais-kanadalainen näyttelijä. Hänet tunnetaan Suomessa parhaiten roolistaan Samantha Jonesina HBO:n komediasarjasta "Sinkkuelämää".
Lapsuus.
Cattrall syntyi Liverpoolissa, Englannissa. Cattralilla oli kolme sisarusta ja kun hän oli alle vuoden ikäinen muutti perhe Brittiläiseen Kolumbiaan Kanadaan. Kun hänen isoäitinsä sairastui, hän palasi Englantiin 11-vuotiaana ja otti siellä tunteja London Academy of Music and Dramatic Artista (LAMDA).
Ura.
Cattrall aloitti näyttelijänuransa 16-vuotiaana, jolloin hän lähti kotoaan asumaan yksin New Yorkiin. Siellä hän opiskeli American Academy of Dramatic Artsissa. Ensimmäisessä elokuvassaan Amerikassa hän näytteli Joyce Donnovania elokuvassa Rosebud vuonna 1975. Seksisymbolin leiman Cattrall sai elokuvasta Porky's näytellessään Miss Lynn "Lassie" Honeywelliä liikuntasalin varasto-kohtauksessa. Suomessa Cattrall tuli tunnetuksi esittäessään Karen Thompsonia Poliisiopisto-elokuvassa vuonna 1984. 
Hän sai Samantha Jonesin roolin tv-sarjasta "Sinkkuelämää" vuonna 1997. Cattrall sopi täydellisesti miestennielijä Samanthan rooliin, joka vaihtoi miestä lähes joka jaksossa ja Samanthasta tulikin nopeasti Carrien ohella sarjan suosituin hahmo. Hän myös kirjoitti kirjan seksistä yhdessä senaikaisen aviomiehensä Mark Levinsonin kanssa. Sarjan suosio toi hänelle myös uusia työmahdollisuuksia, mm. roolin Britney Spearsin tähdittämästä elokuvasta "Crossroads – tienristeyksessä". Hänellä väitettiin olevan huonot välit sarjan muiden tähtien kanssa ja "Sinkkuelämää"-sarja loppui keväällä 2004. Sen jälkeen Cattrall on esiintynyt mm. Walt Disneyn elokuvassa "Jääprinsessa".
Yksityiselämä.
Cattrall on Englannin ja Kanadan kansalainen.
Cattrall on ollut naimisissa kolme kertaa, eikä hänellä ole lapsia. Hänen ensimmäinen avioliitto 1977-1979 Larry Davisin kanssa mitätöitiin. Hänen toinen avioliitto oli Andre J. Lyson kanssa 1982-1989, he asuivat Frankfurtissa missä Cattrall oppi puhumaan saksaa sujuvasti. Vuosina 1998-2004 hän oli naimisissa ääniteknikko ja jazzbasisti Mark Levinson kanssa. Yhdessä he kirjoittivat kirjan 2002 Satisfaction: The Art of the Female Orgasm mitä ei ole suomennettu.
Hänet on yhdistetty myös entisen Kanadan pääministerin Pierre Trudeauiin, näyttelijä Daniel Benzaliin, muusikko Gerald Casaleen, kirjailija/elokuvaohjaaja/toimittaja Bernard-Henri Lévyyn sekä näyttelijä Alexander Siddigiin.
Catrall varasi paikan Pan Amin lennolle 103, mutta hän muutti varaustaan viime minuuteilla, koska hänen piti tehdä viime hetkellä jouluostoksia Lontoossa.
Feim Ibrahimi

Feim Ibrahimi (1935–1997) oli albanialainen säveltäjä. Hän syntyi Gjirokastërissa ja opiskeli Tiranan konservatoriossa säveltäjä Tish Daijan johdolla. Ibrahimi suoritti opintonsa kokonaan Albaniassa.
Ibrahimi sävelsi muun muassa pianomusiikkia, kuten "Tokatë për pianon" (1963).
Ydinsukellusvene

Ydinsukellusvene on sukellusvene, jonka propulsiojärjestelmänä on ydinreaktori, muttei välttämättä varustettu ydinaseella. 
Ydinsukellusveneet ovat dieselkäyttöisiä sukellusveneitä parempia useista eri syistä: Niiden suurin etu on pitkä toiminta-aika sukelluksissa, joten ne ovat myös vaikeammin havaittavissa. Ydinsukellusveneillä voidaan olla hyvin pitkiä aikoja pinnan alla, sillä akkuja ei tarvitse ladata ydinkäyttöisyyden takia. Polttoainetta riittää käytännössä koko sukellusveneen toiminta-ajaksi, joka on noin 30 vuotta. Dieselkäyttöisen sukellusveneen on käytävä säännöllisesti pinnassa lataamassa akkuja, joita se käyttää sukelluksissa voimanlähteenä. Polttoainemäärän rajoitusten vuoksi niiden toimintasäde avomerellä on ydinsukellusveneitä huomattavasti lyhyempi. Ydinsukellusveneitä on käytettävä satamissa pitkälti vain ylläpidon, tarvikkeiden ja miehistön huollon takia. Ydinsukellusveneet ovat myös dieselkäyttöisiä sukellusveneitä nopeampia, ja niiden suurempi koko mahdollistaa kattavamman ase- ja tarvikearsenaalin kantamisen.
Kristin Davis

Kristin Landen Davis (s. 24. helmikuuta 1965 Boulder, Colorado, Yhdysvallat) on yhdysvaltalainen näyttelijä, jonka kuuluisin rooli on Charlotte Yorkin rooli HBO:n komediasarjassa "Sinkkuelämää". Davis nähtiin samassa roolissa myös sarjaa seuranneissa kahdessa elokuvassa sekä vuonna 2021 alkaneessa "And Just Like That..." -sarjassa.
Lapsuus ja nuoruus.
Davis syntyi Boulderissa, Coloradossa. Hän on ainoa lapsi, ja hänen vanhempansa erosivat hänen ollessaan vauva. Hänen isäpuolensa, silloinen Colorado Boulderin yliopiston professori Keith Davis, adoptoi hänet mentyään naimisiin Kristenin äidin kanssa vuonna 1968. Davisilla on kolme sisarpuolta isänsä ensimmäisestä avioliitosta. Varhaislapsuudessaan hän muutti vanhempiensa kanssa Columbiaan, Etelä-Carolinaan, missä hänen isäpuolensa työskenteli Etelä-Carolinan yliopiston rehtorina ja opetti psykologiaa.
Davis halusi näyttelijäksi yhdeksänvuotiaasta lähtien, kun hänet esiintyi Workshop Theatre -tuotannossa "Lumikki ja seitsemän kääpiötä". Davis asui Etelä-Carolinassa, kunnes hän valmistui A.C. Flora High Schoolista vuonna 1983. Hän muutti sen jälkeen New Jerseyyn, jossa hän valmistui näyttelijän BFA-tutkinnolla Rutgersin yliopiston Mason Gross School of the Artsista vuonna 1987.
Ura.
Ennen "Sinkkuelämää" Davis näytteli draamasarjassa "Melrose Place", mutta koska yleisö inhosi syvästi hänen kieroa hahmoaan, se kirjoitettiin ulos sarjasta jo yhden kauden jälkeen. Davis on myös vieraillut televisiosarjoissa "Frendit", "Teho-osasto" ja "Seinfeld" ja hän on juontanut ohjelmaa "200 Greatest Pop Culture Icons". "Sinkkuelämää" päättyi keväällä 2004, minkä jälkeen hän on näytellyt muun muassa elokuvissa "The Shaggy Dog" ja "Lomaterapiaa".
Tish Daija

Tish Daija (30. tammikuuta 1926 – 3. lokakuuta 2003) oli albanialainen säveltäjä. Hän syntyi Gjirokastërissa ja opiskeli Moskovassa vuosina 1950–1956. Hän sävelsi muun muassa jousikvarteton (1953), baletin "Halili dhe Hajrija" (1963) ja oopperoita.
Daija myös opetti muiden muassa Feim Ibrahimia ja Lejla Agollia Tiranan konservatoriossa.
Henry Fielding

Henry Fielding (22. huhtikuuta 1707 Glastonbury – 8. lokakuuta 1754 Lissabon) oli englantilainen kirjailija ja tuomari. Hän kirjoitti Samuel Richardsonin "Pamela" -nimistä romaania kohtaan tähdätyn ivallisen kirjoituksen nimeltään "Shamela". Fieldingin ensimmäinen romaani kertoi Joseph Andrews -nimisen henkilön seikkailuista, mutta Fieldingin pääteos ja kaupallinen menestys on nimeltään Tom Jones. Fieldingin romaanit vaikuttivat suuresti 1700- ja 1800-lukujen englantilaisen romaanin kehitykseen ja realismin vakiintumiseen Englannin kirjallisuudessa. Hän kirjoitti myös näytelmiä, runoja ja esseitä.
Työskennellessään tuomarina Lontoossa Fielding organisoi Englannin ensimmäisen rikospoliisiosaston vakavien rikosten tutkintaa varten.
Francesco Azopardi

Francesco Azopardi (5. toukokuuta 1748 Notabile – 6. helmikuuta 1809 Rabat, Malta) oli maltalainen säveltäjä, urkuri, musiikinopettaja ja musiikkiteoreetikko. 
Azopardi syntyi Notabilessa, Maltalla ja asui vuosina 1763–1774 Napolissa. Myöhemmin hän työskenteli Mdinassa, Maltan entisessä pääkaupungissa, ja vuodesta 1789 lähtien Vallettassa. Hän sävelsi muun muassa kirkkomusiikkia ja "Sinfonia con Oboe Obbligaton" (1799). Azopardi kirjoitti myös musiikin teoriaa käsitteleviä teoksia.
Riika-areena

Riika-areena () on jäähalli Latvian Riiassa. Sitä käytetään enimmäkseen jääkiekko- ja koripallo-otteluiden, sekä konserttien järjestämiseen. Riika-areenaan mahtuu 12 500 ihmistä ja se valmistui vuonna 2006. Se oli yksi vuoden 2006 jääkiekon MM-kilpailuiden kilpailupaikoista toisen ollessa Skonto-areena. Vuoden 2016 miesten salibandyn MM-kilpailut järjestettiin Riika-areenalla. 
Artisteja, jotka ovat esiintyneet areenalla: Depeche Mode, Chris Rea, Korn, Queen+Paul Rodgers, Sigur Rós, Sex Pistols, KISS, Ozzy Osbourne, Placebo, Elton John, Lou Reed, R.E.M., Rihanna, Adam Tensta, P!nk, Kylie Minogue, Backstreet Boys, Björk, Seal, Avril Lavigne, Lenny Kravitz, Linkin Park, Muse, Sting, Patricia Kaas, Deep Purple, Scorpions, James Brown, Nazareth, Rammstein &amp; Metallica.
Liikenne.
Riika-areenalle pääsee keskustasta johdinautoilla numero 3, 5 ja 25. Tavallisista busseista hallille kulkevat numerot 9, 11 ja 33. Keskustasta tultaessa lähimmän pysäkin nimi on A.Briana iela. Hallille voi myös saapua omalla autolla, parkkilippu ottelun ajaksi maksaa vajaat 6 euroa.
Victims of Death

Victims of Death on saksalaisen thrash metal -yhtye Sodomin toinen demo, joka julkaistiin vuonna 1984. Tämä demo sisälsi ensimmäisen demon (Witching Metal) kappaleet uudelleenäänitettyinä sekä neljä uutta kappaletta.
Carmelo Pace

Carmelo Pace (17. elokuuta 1906 Valletta – 20. toukokuuta 1993 Sliema) oli maltalainen säveltäjä. Hänen teoksiaan ovat muiden muassa oopperat "Caterina Desguane" (1965), "I martiri" (1967), "Angelica" (1973) ja "Ipogeana" (1976).
Pace toimi myös musiikinopettajana. Hänen oppilaitaan oli muun muassa Jesmond Grixti.
Sympatomimeetit

Sympatomimeetit ovat aineita, joiden vaikutukset elimistössä vastaavat sympaattisen hermoston stimulaatiota, eli ne vaikuttavat kohde-elimissä noradrenaliinin tavoin. Sympatomimeettisiä aineita ovat elimistön omat katekoliamiinit (noradrenaliini, adrenaliini, ja dopamiini) useat β-fenyylietyyliamiinin johdannaiset (esimerkiksi amfetamiini ja efedriini) sekä jotkut täysin erirakenteiset kemialliset yhdisteet.
Vastaavasti tunnetaan sympatolyytit, jotka lamaavat sympaattisen hermoston vaikutuksia. Parasympatomimeetit (tai kolinergit) ja parasympatolyytit (oikeammin "antikolinergit") vaikuttavat parasympaattiseen hermostoon.
Sela (psalmit)

Sela () on Psalmien kirjassa usein esiintyvä sana, jonka merkitys on epäselvä. Se esiintyy usein kohdissa, joissa on jonkinlainen sisällöllinen taite tai tauko. Sitä ei saa sekoittaa heprean sanaan "sela‘" ( joka tarkoittaa "kallio".)
Psalmeissa sela on todennäköisesti alun perin esitysohjeeksi tarkoitettu musiikkitermi. Sen on arveltu merkitsevän taukoa, välisoittoa, kuoron responsoriota, laulajaryhmän vaihtoa. tai kulttihuutoa.
Esimerkkejä.
""Vaviskaa siis, älkää syntiä tehkö! Miettikää tätä vielä, kun menette levolle, olkaa ääneti Herran edessä. (sela). (Ps. 4:5)" 
Esiintyvyydestä.
"Sela" esiintyy 71 kertaa 39 psalmissa ja 3 kertaa Habakukin kirjan kolmannessa luvussa (joissakin käännöksissä "sela" on käännetty välisoitoksi tai jätetty pois kokonaan).
Juurekkaat

Juurekkaat ("Gymnopus") on kantasienisuku. Suomessa on noin 15 pientä, valkoitiöistä juurekasta. Niistä yleisin lienee varsin kosteissa metsissä kasvava kalvakankeltainen kalpeajuurekas ("Gymnopus dryophilus"). Aiemmin juurekkaat-nimitystä käytettiin suvusta "Collybia", mutta suurin osa Suomessa esiintyvistä juurekkaista on sittemmin siirretty "Gymnopus"-sukuun.
Fire Emblem (videopeli)

Fire Emblem (, suom. "Liekehtivä miekka") on Intelligent Systemsin kehittämä ja Nintendon julkaisema taktinen roolipeli. Peli on julkaistu vuonna Game Boy Advancelle.
Peli kuuluu "Fire Emblem" -sarjan seitsemän osa. Se on ensimmäinen sarjan peli, joka julkaistiin Pohjois-Amerikassa ja Euroopassa.
Peli toimii johdantona Japanissa julkaistulle sarjan edelliselle osalle "Fire Emblem: Fūin no Tsurugi".
Tarina.
Peli seuraa kolmen ylhäisen hahmon tarinaa. Ensimmäisten 10 tehtävän päähahmo on Lyndis, Caelin markiisin tytär joka on elänyt pitkän aikaa Sacaen tasangoilla paimentolaisten kanssa. Hän saa tietää totuuden syntyperästään, ja lähtee Caeliniin tapaamaan isoisäänsä Hausenia. Caelinin vallananastaja Lundgren koettaa tehdä kaikkensa pysäyttääkseen Lyndisin saattueen. Ensimmäiset 10 tehtävää muodostavat pelin tutoriaalin.
Seuraavien 20 tehtävän päähahmoja ovat ylimykset Eliwood ja Hector. Pääjuoni vyörähtää käyntiin Eliwoodin isän kadotessa merkillisesti, ja häntä etsiessään Eliwood törmää erikoisiin merkkeihin sotavalmisteluista, ja vaaralliseen mustaan maagiin nimeltä Nergal joka haluaa tuhota koko maailman. Ensimmäisellä pelikerralla tapahtumia seurataan Eliwoodin näkökulmasta, ja toisella Hectorin näkökulmasta.
Pelin päähahmoissa oli muutamia erikoisia puolia: Lyndis on ensimmäinen "Fire Emblem" -sarjan naispuolinen päähahmo, ja Hector on ensimmäinen päähahmo, joka käyttää kirvestä miekan sijaan.
Stephansdom

Stephansdom eli Pyhän Tapanin tuomiokirkko on keskiaikainen goottilainen katedraali Wienissä Itävallassa. Se sijaitsee aivan Wienin vanhan kaupungin keskustassa Ringstraßen sisäpuolella, Innere Stadtin kaupunginosassa. Stephansdomin alapuolella risteää kaksi metrolinjaa.
Historia.
Kirkon rakentaminen alkoi vuonna 1137. Vuonna 1147 paljon nykyistä pienempi romaaniseen tyyliin rakennettu kirkko vihittiin käyttöön ja pyhitettiin Pyhälle Stefanokselle. Läsnä oli monia saksankielisen Euroopan johtohahmoja, jotka valmistautuivat lähtemään toiselle ristiretkelle. Vuonna 1293 kirkko paloi, ja se rakennettiin uudelleen goottilaiseen tyyliin 1300-luvulta 1500-luvulle mennessä. Vuonna 1852 alkoivat kirkon perusteelliset uudistustyöt.
Stephansdom vaurioitui pahasti toisessa maailmansodassa ja pohjoistornin valtava Pummerin-kello putosi alas ja särkyi. Se kuitenkin valettiin uudelleen, vielä suuremmaksi kuin aiemmin.
Kirkon kuuluisa ruudullinen tiilikatto lisättiin vuonna 1952.
Rakenne ja ulkonäkö.
Katedraali on 107 metriä pitkä ja 34 metriä leveä. Keskilaivan korkeus on 28 metriä, ja kolme kuoria ovat 22 metriä korkeita. Etelätornin korkeus on 133 metriä, ja sinne vie 343 porrasaskelmaa. Pummerin-kello on pohjoistornissa, ja sinne voi nousta hissillä.
Katedraali on rakennettu kalkkikivestä, ja sen alkuperäinen väri on valkoinen. Viime vuosikymmenien aikana ilmansaasteiden lisääntyessä Stephansdomin pinnalle on syntynyt tumma, lähes musta kerros. Sitä on osittain puhdistettu pois. Katedraalin kunnossapitoa varten on keskiajalta asti toiminut työpaja. Sen noin 20 työntekijän palkka maksetaan pääosin lahjoitusrahoista, sekä tornihissin pääsymaksutuloista. Vaativimpiin hankkeisiin työpaja on saanut myös EU-rahoitusta.
Kevin Volans

Kevin Volans (s. 26. heinäkuuta 1949, Pietermaritzburg) on eteläafrikkalainen säveltäjä, joka asuu tällä hetkellä Dublinissa.
Volans valmistui vuonna 1972 Witwatersrandin yliopistosta (Johannesburg) ja jatkoi opintojaan vielä Aberdeenin yliopistossa. Vuosina 1973-1981 hän asui Kölnissä, jossa häntä opetti Karlheinz Stockhausen. Volans asuu nykyään Dublinissa ja hänellä on Irlannin kansalaisuus. 
Volans on kirjoittanut useita sävellyksiä Kronos-kvartetille. Niiden lisäksi hän on säveltänyt muun muassa oopperan "The Man with Footsoles of Wind", joka ensiesitettiin Lontoossa 1993, sekä konsertot pianolle ja sellolle.
Raúl Tamudo

Raúl Tamudo Montero (s. 19. lokakuuta 1977 Santa Coloma de Gramenet, Barcelonan maakunta, Espanja) on espanjalainen jalkapalloilija, pelipaikaltaan hyökkääjä. Hän edustaa espanjalaista Rayo Vallecanoa.
Seurajoukkueura.
Tamudo on barcelonalaisen Espanyolin kasvatti ja pelasi seurassa ammattilaisuransa ensimmäiset 14 vuotta lukuun ottamatta lyhyitä lainapestejä Alavésissa ja Lleidassa. Espanyolissa hän voitti cup-kilpailu Copa del Reyn kahdesti vuosina 2000 ja 2006. Hän pitää hallussaan sekä seuran ottelu- että maaliennätystä Espanjan korkeimmalla sarjatasolla Primera Divisiónissa. Marañónin entinen maaliennätys (111) rikkoontui 9. kesäkuuta 2007 paikalliskamppailussa Barcelonaa vastaan Tamudon tehtyä kaksi maalia. Tamudo toimi myös joukkueensa kapteenina.
Tamudo jätti Espanyolin kauden 2009–2010 jälkeen. Hän riitaantui kauden aikana valmentaja Mauricio Pochettinon ja seurajohdon kanssa, eikä hänen sopimustaan uusittu. 31. heinäkuuta 2010 hän teki yksivuotisen sopimuksen Real Sociedadin kanssa.
Maajoukkueura.
Tamudo oli mukana vuoden 2000 kesäolympialaisissa hopeaa voittaneessa Espanjan olympiajoukkueessa. A-maajoukkueessa hän debytoi samana vuonna.
Eleanor Alberga

Eleanor Alberga (s. 1949 Kingston) on jamaikalainen taidemusiikin säveltäjä ja pianisti. Hän päätti ryhtyä konserttipianistiksi viisivuotiaana ja opiskeli Royal Academy of Musicissa, Lontoossa. 
Alberga on säveltänyt muun muassa orkesterimusiikkia, jousikvartettoja, pianomusiikkia ja vokaaliteoksia.
Akin Euba

Olatunji Akin Euba (28. huhtikuuta 1935 Lagos – 14. huhtikuuta 2020) oli nigerialainen säveltäjä, musiikintutkija ja pianisti. Hän on etniseltä taustaltaan joruba.
Euba opiskeli sävellystä Arnold Cooken johdolla Trinity College of Musicissa, Lontoossa ja Roy Travisin johdolla Kalifornian yliopistossa, Los Angelesissa.
Monissa Euban teoksissa on vaikutteita afrikkalaisesta musiikista. Hän on säveltänyt muiden muassa oopperan "Chaka" (1970).
Ludovic Lamothe

Ludovic Lamothe (12. toukokuuta 1882 Port-au-Prince – 4. huhtikuuta 1953) oli haitilainen säveltäjä ja pianisti. Hänen molemmat vanhempansa soittivat pianoa, ja pianonsoiton alkeet hän oppikin äidiltään. Vuonna 1910 hän lähti Ranskaan opiskelemaan.
Lamothe sävelsi pääasiassa pianomusiikkia.
Fela Sowande

Fela Sowande (1905–1987) oli nigerialainen säveltäjä ja urkuri. Hän sävelsi jazzia ja taidemusiikkia. 
Sowande syntyi musikaaliseen perheeseen. Hän aloitti uransa kuorolaulajana. Sowande alkoi perehtyä jazziin 1930-luvun alussa, ja muutti samoihin aikoihin Lontooseen. Hän palasi Nigeriaan vuonna 1953 ja kuoli vuonna 1987 aivohalvaukseen Ravennassa, Ohiossa. 
Sowanden sävellyksiin kuuluvat muiden muassa "African Suite" (1944) ja "Folk Symphony" (1960). Monet hänen varhaisista sävellyksistään olivat urkuteoksia.
Samuel Ekpe Akpabot

Samuel Ekpe Akpabot (3. lokakuuta 1932 Uyo – 7. elokuuta 2000 Uyo) oli nigerialainen säveltäjä. 
Akpabot opiskeli 11-vuotiaasta lähtien Lagosissa. Hän aloitti muusikonuransa laulamalla kuorossa. Vuonna 1954 hän matkusti Englantiin ja aloitti opintonsa Lontoon Royal College of Musicissa. Vuonna 1959 hän palasi Nigeriaan, jossa hän julkaisi ensimmäisen teoksensa, "Nigerianan" orkesterille. Pian hän kuitenkin uudisti sitä ja muutti nimeksi "Overture for a Nigerian Ballet". Hänen muita teoksiaan ovat muiden muassa "Scenes from Nigeria" (1962), "Three Nigerian Dances" (1962), "Ofala" (1963), "Cynthia’s Lament" (1965) ja "Nigeria in Conflict" (1973). 
Akpabot kuoli synnyinkaupungissaan Uyossa vuonna 2000.
Thoma Simaku

Thoma(s) Simaku (s. 1958) on albanialainen säveltäjä. Hän opiskeli vuosina 1978–1982 Tiranan konservatoriossa Tonin Harapin johdolla. Vuonna 1991 hän muutti Englantiin, jossa hän jatkoi opintojaan Yorkin yliopistossa. 
Simakun teoksia on esitetty kaikkialla Euroopassa, Pohjois-Amerikassa, Australiassa ja Kaukoidässä.
Synninpäästö

Synninpäästö eli "absoluutio" tarkoittaa kristinuskossa syntien anteeksiantamista. Jumalanpalvelukseen kuuluu yleinen rippi ja sen jälkeen yleinen synninpäästö. Kristillisissä kirkoissa on käytössä myös yksityinen rippi, jota seuraa synninpäästö. 
Liturgiassa liturgi johdattaa seurakunnan synnintunnustukseen. Sen jälkeen hän julistaa synninpäästön. Seurakunta ottaa synninpäästön vastaan sanalla aamen.
Yksityinen rippi voi noudattaa kaavaa tai olla vapaamuotoinen. Siihen pitää kuitenkin sisältyä tunnistettava synnintunnustus ja synninpäästö. Sen voi ottaa vastaan joko pappi, muu seurakunnan työntekijä tai seurakuntalainen.
Ortodoksisessa ja katolisessa kirkossa rippi, johon synninpäästö kuuluu, on sakramentti eli erityinen pyhä toimitus.
Jean Langlais

Jean François-Hyacinthe Langlais III (15. helmikuuta 1907 La Fontenelle – 8. toukokuuta 1991 Pariisi) oli ranskalainen taidemusiikin säveltäjä, urkuri ja improvisoija. Hän kierteli konserttiurkurina ympäri Eurooppaa ja Yhdysvalloissa.
Langlais syntyi La Fontenellen kylässä. Hän sokeutui kahden vuoden iässä. Myöhemmin hänet lähetettiin Pariisin konservatorioon, jossa häntä opettivat Marcel Dupré, Paul Dukas ja André Marchal. Langlais toimi vuosikymmenten ajan Sainte-Clotilde-basilikan pääurkurina Pariisissa - se onkin eräs kaupungin täkeimpiä pyhättöjä urkumusiikin kannalta, olivathan samaa virkaa ennen Langlais'ta hoitaneet niin ikään maineikkaat säveltäjät César Franck, Gabriel Pierné ja Charles Tournemire. 
Langlais sävelsi 254 opusnumerollista teosta. Hän ansioitui etenkin urkumusiikin saralla, mutta sävelsi myös mm. pianomusiikkia ja messuja.
Douglas Lilburn

Douglas Gordon Lilburn (2. marraskuuta 1915 Wanganui, Uusi-Seelanti – 6. kesäkuuta 2001 Wellington, Uusi-Seelanti) oli uusiseelantilainen säveltäjä.
Lilburn syntyi Wanganuissa ja opiskeli vuosina 1934–1936 Canterbury University Collegessa Christchurchissa. Vuonna 1937 hän pääsi perheensä tuella opiskelemaan Lontoon Royal College of Musiciin. Hän palasi Uuteen-Seelantiin vuonna 1940.
Lilburn sävelsi muun muassa kolme sinfoniaa, Aotearoa-alkusoiton, Drysdale-alkusoiton, kantaatin ja teoksia jousiorkesterille. Hän kuoli 2001 ollessaan 85-vuotias.
Abstrahointi

Abstrahointi tarkoittaa yleiskäsitteen muodostamista yksinkertaistamalla ja yleistämällä. Tämä voi olla asioiden yhdistämistä siten, että on vain pääasiat ja sivuasiat. 
Alun perin abstrahointi tarkoitti aristoteelisessa ajatteluperinteessä mielen toimintaa sen muodostaessa yleiskäsitteen. Aistien havaitessa jonkin olion ja mielen muodostaessa siitä yleiskäsitteen mielen ikään kuin ajateltiin erottavan aineesta siihen aristotelisen ajattelutavan mukaan sisältyneen muodon eli "forman". 
1300-luvun myötä abstrahoinnin käsitteelle vakiintui myös käyttötapa, jossa tarkoitettiin käsitteen erottamista läsnä- tai olemassaolosta. Tällöin käsitteellisen tiedon vastakohta oli välitön havainto eli intuitio ja intuitiivinen tieto. 
Kuvataiteessa abstrahointi tarkoittaa pelkistämistä, yleistämistä tai pyrkimystä abstraktiin ilmaisuun. Vastaavalla tavalla voidaan toimia tietokoneiden ohjelmoinnissa, kun käytetään graafisia ohjelmointikieliä tekstipohjaisten ohjelmointikielten sijaan.
Nigel Keay

Nigel Keay (s. 1955 Palmerston North, Uusi-Seelanti) on uusiseelantilainen 
säveltäjä ja alttoviulisti. Hän on asunut vuodesta 1998 lähtien Pariisissa Ranskassa. 
Keay on säveltänyt muiden muassa jousikvartettoja, alttoviulukonserton ja yksinäytöksisen oopperan.
Sovitin

Sovitin eli sovite tai adapteri on tekniikassa yleistys, sovituslaite joka mahdollistaa kahden tai useamman erityyppisen komponentin, liittimen tai eri tekniikkaa käyttävän laitteen liittämisen toisiinsa tai johonkin alustaan. 
Yksinkertaisimmillaan sovitin muuttaa ainoastaan liittimen ulkomuotoa, kokoa tai pinnijärjestystä, mutta esimerkiksi jossain elektronisessa laitteessa käytettävä sovitin voi sisältää vaikkapa jännitettä muuttavia kytkentöjä, sähköisen signaalin optiseksi muuttavia komponentteja ja mikroprosessorin.
Sákis Rouvás

Anastásios ”Sákis” Rouvás (, IPA: ) s. 5. tammikuuta 1972 Korfu) on kreikkalainen laulaja ja voimistelija. Rouvás juonsi yhdessä María Menoúnoksen kanssa Euroviisut 2006 Ateenassa.
Rouvás oli Kreikan edustajana Euroviisuissa vuonna 2004 kappaleellaan "Shake It". Hän sijoittui kolmanneksi.
Rouvás valittiin sisäisesti edustamaan Kreikkaa Eurovision laulukilpailussa 2009. Rouvás esitti 18. helmikuuta pidetyssä karsinnassa kolme kappaletta: "Out of Control", "Right on Time" ja "This Is Our Night". Niistä "This Is Our Night" valittiin Kreikan edustuskappaleeksi. Kansainvälisessä Eurovision laulukilpailussa Rouvás sijoittui seitsemänneksi.
Likiarvopolynomi

Likiarvopolynomi on polynomi, jolla voidaan approksimoida jotain polynomia. Likiarvopolynomia käytetään matematiikan numeerisissa menetelmissä.
Jos tunnetaan funktion f(x) arvot eri x:n arvoilla tai etsitään ne differentiaali- tai/ja integraaliyhtälöistä käyttäen funktiosta polynomiarviota voidaan käyttää Taylorin kaavaa:
Tässä |1,0,0 | |1,-1/2, 1/3| |-1, 1, 0,0 | ,kun polynomi on kolmatta astetta.
 D= 1/T *|1,1,0 |* |0, 1,-1/2| *| 1,-2, 1,0 | 
 |1,2,1 | |0, 0, 1| |-1, 3,-3,1 | 
 |1,3,3 | 4.asteen polynomilla on:
 |1,0,0,0 | |1,-1/2, 1/3,-1/4| |-1, 1, 0, 0,0 | 
 D= 1/T *|1,1,0,0 |* |0, 1,-1/2, 1/3| *| 1,-2, 1, 0,0 | 
 |1,2,1,0 | |0, 0, 1,-1/2| |-1, 3,-3, 1,0 |
 |1,3,3,1 | |0, 0, 0, 1| | 1,-4, 6,-4,1 | jne korkeamman asteen polynomeille.
 |1,4,6,4 |
Kun D-matriisilla kerrotaan F-vektori, saadaan funktion derivaatat pisteissä x0...xn. D:n ensimmäinen ja kolmas matriisi muodostuvat binomikertoimista (Pascalin kolmio). Keskimmäisen matriisin kertoimet ovat sarjakehitelmän Log[1+x] kertoimia. Kun pisteet eivät ole tasavälein, käytetään kullekin matriisin M vaakariville eri x:n arvoa.
Kaava on helppo derivoida ja integroida x:n suhteen. Näin voidaan muuntaa differentiaali- ja integraaliyhtälöt yhtälöryhmiksi. 
Esimerkiksi: g1[x]*d²f[x]/dx²+g2[x]*df[x]/dx+g3[x]*f[x]=g4[x] muuntuu aritmeettiseksi yhtälöksi kullakin x:n arvolla kun derivaatat korvataan D-matriisilla. Esimerkiksi d²f[x]/dx²→D^2*F. g1[x] jne korvataan diagonaalimatriiseilla, jonka diagonaaliatvot ovat g1[x0],g1[x1]...g1[xn].
Kaava voidaan yleistää useammille muuttujille. Virheet ovat suurimmat alueen reunoilla. Niitä voidaan parantaa esimerkiksi valitsemalla pisteet projektiona ympyräkehältä halkaisijalle, kun kehä on jaettu tasavälein:x(i)=(a+b)/2+(a-b)/2 Cos[i*Pi/n],i=0...n,x=a...b,T=(b-a)/(n-1). Tällöin D-matriisi saadaan Derivoimalla Lagrangen PolynomiLagrange formula ja asettamalla asettamalla muuttujan paikalle edellä mainitut pisteet. Laskennassa on käytettävä tarkkaa aritmetiikkaa jos pisteitä on paljon.
Pelastus

Pelastus tarkoittaa seuraavia asioita:
Katso myös Pelastusarmeija.
Pelastus (uskonto)

Uskonnollinen pelastus tarkoittaa toimintoa tai tapahtumaa, jossa ihminen pelastuu rangaistuksesta, joka on langetettu hänelle Jumalan tai jumalien asettamien sääntöjen rikkomisen tähden. Siten pelastus antaa pääsyn taivaaseen tai Jumalan yhteyteen. Uskonnosta ja sen tulkinnasta riippuen pelastusta voidaan pitää ihmisen omana aikaansaannoksena tai ihmisen ulkopuolelta tulleena asiana tai näiden yhdistelmänä.
Pelastus kristinuskossa.
Kristillisen opin mukaan ihminen on synnistä johtuen nykyisessä luonnollisessa olotilassaan matkalla kohti ikuista tuhoa tai kärsimystä, jota nimitetään kadotukseksi, mutta hän voi pelastua uskomalla Jeesukseen Kristukseen, joka on valmistanut pelastuksen ilmaisena lahjana kuolemallaan ja ylösnousemuksellaan.
Populaarissa kristinuskon tulkinnassa pelastuksen katsotaan yleensä koskevan ihmisen aineetonta sielua tai henkeä. Raamatun terminologiassa sielu viittaa kuitenkin – myöhemmästä kielenkäytöstä poiketen – ihmiseen kokonaisuutena. Kristilliseen pelastusoppiin kuuluukin usko ruumiin ylösnousemukseen.
Tunnettuja pelastusta koskevia kristillisiä oppeja ovat 
Pelastus juutalaisuudessa.
Toisin kuin myöhemmässä kristillisessä teologiassa, juutalaisuuden näkökulmasta Vanhan testamentin pelastuskäsitys ei ole hengellinen, tuonpuoleinen eikä individualistinen; pelastuksella tarkoitetaan pikemminkin Israelin kansan olemassaoloon ja hyvinvointiin kohdistuvien uhkien poistumista. Tärkeimpänä historiallisena pelastustapahtumana juutalaiset muistelevat Egyptin orjuudesta vapautumista, jota juhlitaan pääsiäisenä ("pesah").
Pelastus islamissa.
Kristinuskon tavoin islam on pelastususkonto. Historia päättyy Viimeiseen tuomioon, jossa Jumala tuomitsee ihmiset joko Helvettiin tai Paratiisiin. Ainoastaan muslimit voivat päästä Paratiisiin, ja ihmisestä tulee muslimi, kun hän lausuu islamilaisen uskontunnustuksen ("šahada"). Muslimin tuomitseminen Viimeisellä tuomiolla ei enää tapahdu hänen uskonsa lujuuden perusteella vaan hänen tekojensa perusteella. Tässä suhteessa islam on ortopraktinen (tekoihin keskittyvä) uskonto eikä ortodoksinen (uskoon keskittyvä), kuten kristinusko. Mikä tahansa synti voidaan korvata hyvillä teoilla lukuun ottamatta kuolemansyntiä ("shirk"), joka tarkoittaa vertaisen asettamista Jumalalle.
Pelastuminen ei puhtaasti matemaattisen laskutoimituksen tulos hyvien ja pahojen tekojen välillä, sillä islamissa Jumala tekee mitä tahtoo, eikä hän ole antanut sitovia lupauksia. Tuomioon voivat vaikuttaa myös esirukoukset. Sunnalaisuudessa Jumala kuuntelee Muhammadin esirukouksia, šiialaisuudessa myös Alin ja hänen äitinsä. 
Kuolleet elävät välitilassa, jossa tapahtuu eräänlainen alustava Viimeinen tuomio, sillä hautaan astuvat kiduttajaenkelit Munkar ja Nakir, jotka kuulustelevat kuollutta hänen uskostaan. Uskottomien kidutus alkaa jo haudassa. Oikein toimineiden muslimien hauta sen sijaan avarretaan, ja he saavat kokea aavistuksen Paratiisin ilmasta.
Käsikirjoitus

Käsikirjoituksella on kolme päämerkitystä. Alun perin se on tarkoittanut käsin papyrukselle, pergamentille tai paperille kirjoitettua tekstiä, kuten kirjoja ennen kirjapainotaidon tuloa.
Käsikirjoitus tarkoittaa myös painettavaksi tai monistettavaksi yleensä koneella kirjoitettua tekstiä eli manuskriptiä. Käsikirjoitus voi olla esimerkiksi romaanin tai väitöskirjan hyväksymätön ja painamaton raakavedos. Sitä käytetään myös yleisenä suunnitelman synonyyminä. Nykyisin käsikirjoituksella tarkoitetaan etenkin painettavaksi tarkoitettua.
Käsikirjoitusta tarkoittava sana manuskripti ("manuscript") tulee latinankielisistä sanoista "manu scriptus", kirjaimellisesti ”käsin kirjoitettu”. Se tarkoittaa kaikenlaista puhutun kirjoittamista muistiin käsin.
Elokuva, televisio, teatteri ja muut taiteet.
Käsikirjoituksella voidaan myös viitata elokuvaa, näytelmää tai televisio-ohjelmaa varten laadittuun tekstiin, jossa vuorosanat, taustaäänet, tapahtumapaikka, kuvan koko ynnä muita kuvausohjeita esitetään kohtaus kerrallaan. Sen tekijää, erityisesti elokuva- ja televisioalalla, sanotaan "käsikirjoittajaksi", teatterissa puhutaan yleisesti "näytelmäkirjailijasta".
Käsikirjoituksen tarkoitus ja siten muoto vaihtelee tilanteen mukaan. Teatterissa ja elokuvassa käsikirjoitus on suunnitelma siitä, millainen näytelmän tai elokuvan tulisi olla. Molemmissa käsikirjoituksiin kuuluu näyttelijöiden repliikit ja jonkin tason tapahtumien kuvaus. Näytelmäkäsikirjoituksessa tapahtumia ei kuvata yhtä tarkasti kuin elokuvakäsikirjoituksessa. 
Muun muassa oopperan ja baletin yhteydessä käsikirjoitusta kutsutaan usein libretoksi. Baleteissa sen sisältönä on erityisesti teoksen tarina, jota koreografia noudattaa, ja vokaaliteoksissa (oopperat, oratoriot, operetit, passiot) lauluosuuksien teksti.